**INFORMATĪVAIS ZIŅOJUMS
par Profesionālās izglītības ģenerāldirektoru sanāksmes, kas notiks 2015.gada 21.jūnijā Rīgā, iekļaušanu Latvijas prezidentūras Eiropas Savienības Padomē Latvijā notiekošo pasākumu kalendārā**

**Sanāksmes iekļaušanas kalendārā pamatojums**

Saskaņā ar 2014.gada 12.augusta Ministru kabineta sēdē (prot. Nr.43 55.§) pieņemto Ārlietu ministrijas iesniegto informatīvo ziņojumu “Par Latvijas prezidentūras Eiropas Savienības Padomē laikā Latvijā notiekošo pasākumu kalendāra sagatavošanu” (turpmāk – informatīvais ziņojumus) Rīgā plānots rīkot Profesionālās izglītības un apmācības ministru, sociālo partneru un Eiropas Komisijas pārstāvju sanāksmi (turpmāk – ministru sanāksme). Ministru sanāksme informatīvā ziņojuma 1.pielikuma sadaļā “Latvijā notiekošie A pakalpojumu nodrošinājuma līmeņa pasākumi” tika ietverta ar nosaukumu “Profesionālās izglītības un apmācības ministru augsta līmeņa sanāksme”. Sanāksmes nosaukums, saglabājot sanāksmes sākotnējo pamatmērķi – Eiropas sadarbības profesionālajā izglītībā un apmācībā vidusposma mērķu (turpmāk – vidusposma mērķi) apstiprināšana, pieņemot Rīgas secinājumus, tika precizēts, ņemot vērā Kopenhāgenas procesa stratēģisko pieeju un raksturu. Ministru sanāksme sāksies 21.jūnija vakarā ar vakariņām Latvijas Dzelzceļa vēstures muzejā, un 22.jūnija sanāksmi veido divas sesijas - rīta sesija, kurā piedalīsies Kopenhāgenas procesā iesaistītās un pieaicinātās puses, un pēcpusdienas sesija – ministru sanāksmes konferences daļa, kurā pievienosies arī citi profesionālajai izglītībai nozīmīgi spēlētāji (biznesa pārstāvji, mācekļi, izglītības iestāžu pārstāvji u.c.), lai sniegtu ieguldījumu Eiropas Māceklības alianses attīstībā.

Latvijas prezidentūras Eiropas Savienības Padomē (turpmāk – Latvijas prezidentūra) mērķis ir stiprināt ministru politisko apņemšanos, lai nodrošinātu konkurētspējīgas un inovatīvas Eiropas profesionālās izglītību un apmācības attīstību, ietekmējot arī turpmāko Eiropas Savienības Padomes prezidentūru programmas un dienaskārtību. Piemēram, paredzams, ka minētie pieci vidusposma mērķi potenciāli tiks ietverti arī Stratēģiskā ietvara Eiropas sadarbībai izglītībā un apmācībā (turpmāk – ET2020) Kopējā ziņojumā *(Joint Report)*, kuru plāno apstiprināt ES izglītības, jaunatnes lietu, kultūras un sporta ministru padomē 2015.gada novembrī.

Ievērojot Eiropa 2020 stratēģijas un ET2020 izvērtēšanas procesu, darbs pie piecu vidusposma mērķu noteikšanas tika aizsākts Itālijas prezidentūru Eiropas Savienības Padomē laikā un turpināts Latvijas prezidentūrā, izskatot tos 2015.gada Profesionālās izglītības un apmācības padomdevēju komitejas, tās biroja un 21. un 22.aprīlī arī notikušās Profesionālās izglītības un apmācības ģenerāldirektoru sanāksmes laikā, un uzsākot darbu pie Rīgas secinājumu projekta sagatavošanas.

Šobrīd Rīgas secinājumu projekta saskaņošana ar Kopenhāgenas procesā iesaistītajām valstīm, Eiropas sociālajiem partneriem un Eiropas Komisiju notiek elektroniski. Tomēr, lai nodrošinātu sekmīgu ministru sanāksmes norisi, iesaistītajām pusēm nepieciešams klātienē vienoties par Rīgas secinājumu projekta teksta galīgo redakciju pirms tā apstiprināšanas ministru sanāksmē. Tādējādi vienu dienu pirms ministru sanāksmes, t.i. 21.jūnijā, ir paredzēts rīkot papildu Profesionālās izglītības ģenerāldirektoru sanāksmi (turpmāk – Ģenerāldirektoru sanāksme).

Datums ir saskaņots ar Kopenhāgenas procesā iesaistītajām valstīm, Eiropas līmeņa sociālajiem partneriem un Eiropas Komisiju. Paredzams, ka Ģenerāldirektoru sanāksmes ilgums būs puse dienas, un tā notiks dienas otrajā pusē, reģistrāciju sanāksmei sākot no plkst. 13:30.

Tā kā Ģenerāldirektoru sanāksmi paredzēts rīkot Latvijas prezidentūras laikā, to ir nepieciešams iekļaut Latvijas prezidentūras Eiropas Savienības Padomē laikā Latvijā notiekošo pasākumu kalendārā kā B līmeņa pasākumu.

**Izmaksas un finansēšanas avoti**

Tiek plānots, ka Ģenerāldirektoru sanāksme norisināsies Latvijas Nacionālajā bibliotēkā.

Ģenerāldirektoru un ministru sanāksmes organizēšanā pamatā sadarbosies Izglītības un zinātnes ministrija un Latvijas prezidentūras ES Padomē sekretariāts (turpmāk – Sekretariāts):

1. Pasākuma izmaksu segšanai Izglītības un zinātnes ministrija ir sagatavojusi projekta pieteikumu Eiropas Komisijas Eiropas Savienības programmas izglītības, apmācības, jaunatnes un sporta jomā „Erasmus+” finansējuma saņemšanai 2015.gada 21.jūnijā notiekošās ministru sanāksmes un 22.jūnijā notiekošās Ģenerāldirektoru sanāksmes rīkošanai. Projekta kopējās izmaksas plānotas 48 323,51 EUR apjomā, no kuriem 80% jeb 38 658,80 EUR ir Eiropas Komisijas finansējuma daļa, bet 20% jeb 9 664,71 EUR ir nepieciešamais valsts līdzfinansējums, kas ir ieplānots Izglītības un zinātnes ministrijas 2015.gada valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.11.00 “Dalība Eiropas Savienības izglītības sadarbības projektos” līdzekļos. 70% jeb 27 061,16 EUR no Eiropas Komisijas kopējā līdzfinansējuma tiks piešķirts kā priekšfinansējums, bet pārējā līdzfinansējuma daļa - pēc projekta atskaites saņemšanas no Izglītības un zinātnes ministrijas atbilstoši projekta reālajām izmaksām.

1.1. Saskaņā ar Eiropas Komisijas nosacījumiem un līdzšinējo šādu pasākumu rīkošanas praksi iepriekšējās prezidentūrās no projekta līdzekļiem plānots apmaksāt:

1.1.1. 21.jūnija Ģenerāldirektoru sanāksmes dalībnieku ēdināšanas izdevumus un ministru sanāksmes vakariņas Latvijas Dzelzceļa vēstures muzejā;

1.1.2. 22.jūnija ministru sanāksmes rīta sesijas delegātu (izņemot delegācijas vadītāju) pusdienu izdevumus;

1.1.3. naktsmītnes (2 naktis) 47 sanāksmes delegātiem dalībai Ģenerāldirektoru un ministru sanāksmēs;

1.1.4. starptautiskos ceļa izdevumus 12 delegātiem;

1.1.5. delegātu transportēšanas izdevumus no lidostas uz viesnīcu un no viesnīcas uz lidostu;

1.1.6. 21.jūnija Ģenerāldirektoru sanāksmes un 22.jūnija ministru sanāksmes preses konferences tulkošanas pakalpojumu izmaksas;

1.1.7. galveno runātāju honorāra izmaksas dalībai 22.jūnija ministru sanāksmē;

1.1.8. publicitātes foto pakalpojumu un informatīvā bukleta un baneru izmaksas Ģenerāldirektoru un ministru sanāksmēs;

1.1.9. projekta vadības izmaksas.

1.2. Papildus iepriekš minētajam finansējumam no Eiropas Komisijas būs pieejams līdzfinansējums 22.jūnija pēcpusdienas sesijas – ministru sanāksmes konferences daļas – nodrošināšanai.

1. Sekretariāts nodrošinās:

2.1. aprīkotas telpas 2015.gada 21.jūnijā Latvijas Nacionālās bibliotēkas zālē “Rīga” (provizoriski 107 personām), kurā, nemainot zāles iekārtojumu, 22.jūnijā notiks ministru sanāksmes rīta sesija. Plānots, ka katram 21. un 22.jūnija sanāksmju dalībniekiem 21.jūnijā tiks izsniegta viena identifikācijas karte dalībai abās sanāksmēs;

2.2. naktsmītnes (līdz 2 naktīm) 35 ministriem vai delegāciju vadītājiem 22.jūnija ministru sanāksmē un citas Latvijas prezidentūras pasākumu Latvijā sagatavošanas un norises nodrošināšanas vadlīnijās (apstiprinātas Ministru kabinetā 2014.gada 19.augustā, prot. Nr.44 58.§) noteiktajā pakalpojumu grozā A līmeņa pasākumam atbilstošos pakalpojumus.

1. Izglītības un zinātnes ministrija no 96.00.00. “Latvijas prezidentūras Eiropas Savienības Padomē nodrošināšana 2015.gadā” budžeta līdzekļiem nodrošinās to izdevumu pozīciju segšanu, kuras neietilpst Latvijas prezidentūras pasākumu Latvijā sagatavošanas un norises nodrošināšanas vadlīnijās (apstiprinātas Ministru kabinetā 2014.gada 19.augustā, prot. Nr.44 58.§) noteiktajā pakalpojumu grozā B līmeņa pasākumam, ja šādas izmaksas radīsies (šobrīd Izglītības un zinātnes ministrija šādas izmaksas nav identificējusi).

Izglītības un zinātnes ministre M.Seile

Vīza: Valsts sekretāra vietniece -

Izglītības departamenta direktore,

valsts sekretāres pienākumu izpildītāja E.Papule

08.06.2015 17:45

905

A.Vahere-Abražune

67067828, anita.vahere@izm.gov.lv